মাত্র ১০ মিনিটেই বুধবার প্রস্তাবিত বাজেট পাশে ‘সর্বসম্মতি’ আদায় করলেন বিধাননগর পুরনিগমের মেয়র সব্যসাচী দত্ত! 
সিপিএমের দুই কাউন্সিলর ছিলেন প্রশ্নহীন। কংগ্রেস কাউন্সিলর গীতা সর্দার গরহাজির। তৃণমূল কাউন্সিলরদের একাংশ প্রশ্ন করবেন বলে ভেবেছিলেন। কিন্তু পেটে থাকা প্রশ্ন মুখে আনলেন না তাঁরাও! পুরনিগম সূত্রের খবর, পক্ষে-বিপক্ষে কারও বক্তব্য রয়েছে কি না, তা জানতে চেয়ে মাইকে ঘোষণা করেন চেয়ারপার্সন কৃষ্ণা চক্রবর্তী। কেউ হাত না তুললে সর্বসম্মতি রয়েছে কি না, জানতে চান তিনি। সংখ্যাগরিষ্ঠ সদস্য হাত তুললে পাশ হয়ে যায় বাজেট।
প্রশ্নহীন থাকা প্রসঙ্গে সিপিএম কাউন্সিলর মহসিন আহমেদ বলেন, ‘‘অপেক্ষা করছিলাম ওঁরা (তৃণমূল কাউন্সিলরেরা) কিছু বলেন কি না। কিছু বুঝে ওঠার আগেই তো বাজেট পাশ হয়ে গেল!’’ আরেক সিপিএম কাউন্সিলর আজিজুল হোসেন (কালো) বলেন, ‘‘প্রশ্ন করব কেন! বিরোধী হলেও ৪১টি ওয়ার্ডের মধ্যে সবচেয়ে বেশি উন্নয়ন আমার ওয়ার্ডে হয়েছে। সর্বোপরি উন্নয়নের প্রশ্নে মেয়র আমাকে খুব সমর্থন করেন। আমি দু’হাত তুলে বাজেট সমর্থন করেছি।’’ কংগ্রেস কাউন্সিলর গীতা সর্দার জানান, মেয়ের উচ্চমাধ্যমিক পরীক্ষার জন্য বাজেট আলোচনায় হাজির থাকতে পারেননি তিনি।
তৃণমূল কাউন্সিলরদের একাংশ অবশ্য বাজেট পুস্তিকায় প্রশ্নের জায়গাগুলো রীতিমতো দাগ দিয়ে রেখেছিলেন। শাসকদলের এক কাউন্সিলরের কথায়, ‘‘উন্নয়নমুখী বাজেটে রাস্তাঘাট, জলের পাইপ, জলাধারের মতো স্থায়ী সম্পদ তৈরির ক্ষেত্রে বরাদ্দ অর্থ সংশোধিত বাজেটের তুলনায় কেন কম, তা বুঝিনি। কেউ হাত তুললেন না। আমি শুধু হাত তুললে কেমন দেখায় না!’’ আরেক কাউন্সিলরের বক্তব্য, ‘‘পুরনিগমের অধীনস্থ ভাড়াবাড়ির ভাড়া বাড়ানো হয়েছে। তা সত্ত্বেও ওই খাতে কেন আয় কম দেখানো হয়েছে বুঝিনি।’’
পুরনিগমের অর্থবিভাগের এক আধিকারিক জানান, স্থায়ী সম্পদ তৈরির প্রশ্নে কোনও বরাদ্দ কমানো হয়নি। জলাধারের বিষয়টি নিউটাউনের জলপ্রকল্পের অন্তর্গত। ‘গ্রিন সিটি’ প্রকল্পে অনেক কাজ হবে। তা বাজেট পুস্তিকায় সবিস্তারে বলা হয়নি। আর ভাড়াবৃদ্ধিতে আয় প্রসঙ্গে তিনি বলেন, ‘‘পুরনিগম থেকে পরিবেশ দফতর চলে গিয়েছে। আর কিছুদিনের মধ্যে একটি রাষ্ট্রায়ত্ত ব্যাঙ্ক পুরনিগমের অধীনস্থ ভাড়াবাড়ি ছেড়ে দিচ্ছে। আয় তো কমবেই!’’
কোন জাদুমন্ত্রে এই সর্বসম্মতি? মেয়রের জবাব, ‘‘তা তো কাউন্সিলরেরাই বলতে পারবেন। তবে আমি কাউকে বিরোধী মনে করি না। আমার কাছে ৪০ জন কাউন্সিলরই সমান।’’